  Майя Бывальцева Удмуртиын нырысь ик тупатъялозы со сюресъёсты, кытӥ мерлыко транспорт ветлэ. 29-тӥ южтолэзе Кун Кенешлэн сессияз журналистъёслы со сярысь вераз Александр Соловьёв. Со Приволжск федерал округлэн Советэзлэн 25-тӥ южтолэзе Саранскын ортчем кенешонэзлы йылпумъянъёс лэсьтӥз. «Кенешонын Приволжск федерал округысь улосвылъёсын сюресъёсъя югдур пумысен вераськон мынӥз. Югдур туж ик умой ӧвӧл, асьмелэн гинэ ӧвӧл, бускельёсмылэн но. Мугъёсыз тодмо. Асьме элькунын гинэ таиз тол ӵоже 34 пол шуныт кариськылӥз, сыӵе куазь сюресъёс вылын уродэн шӧдӥське. Со сяна, куд-ог сюресъёс тупатылымтэ. Мон малпасько, сюресъёслэсь трос аръёс ӵоже сӧриськемзэс берло кык аръёсы дугдытыны быгатӥмы. Азьпала бадӟым вамышъёс лэсьтон понна, трос коньдон кулэ. Туннэ депутатъёс Удмуртилэсь сюресъёсъя фондзэ 1 миллиард манетлэсь трослы будэтыны пуктэт кутӥзы. Озьыен, 2016-тӥ арын фондлэн коньдэтэз 5 миллиард 681 миллион 934 сюрс манет луоз», — вераз журналистъёслы Александр Соловьёв. Нялтас вераса, «Удмурт элькунысь транспорт сӧзнэтэз азинтон» кун программая 2016-тӥ арын 73 иськем сюресъёс лэсьтыны но 72 иськемзэ тупатыны чакламын. «Сюресъёсты тупатъяны федерал центрысь ватсаса 419 миллион манет басьтӥмы. Кутскомы отын, кытӥ ветлэ мерлыко транспорт. Кам шур вамен выж доры нуись сюресъёсты выльдон понна Удмуртилы туэ коньдон висъян сярысь Росси Федерациен кенешонъёсты азьланьтӥськомы (400 миллион манет котыр). Вань луонлыкъёс гурт сюресъёслы оштолэзе ватсаса 800 миллион манет басьтыны. 200 миллионэз элькунэ вуиз ни. Оглом, мон оскисько, туэ сюрес возёслы федерал коньдэтысь юрттэтлэн быдӟалаез 2–2,5 миллиард манет пала луоз. Ми понна со туж бадӟым юрттэт», — пусйиз Александр Соловьёв. Вераны кулэ, 25-тӥ южтолэзе Саранскын Удмуртилэн тӧроез мувӧй вузъёслы акцизъёслэсь табышез пӧртэм коньдэтъёс куспын люкылыны ӵектӥз. Тодэ вайытом, Россиысь коньдон ужпумъёсъя министерство 2016-тӥ арын 1-тӥ куартолэзьысен мувӧй вузъёслы акцизъёслэсь 23 процентъем табышез улосвылъёслэсь федерал коньдэтэ басьтыны, нош 77 процентсэ улосвылъёслы кельтыны ӵектӥз. Со воштӥськонъёсын валче, улосвылъёслэн сюресъёсъя фондъёсазы коньдон ӧжытгес кылёз. «Акцизъёслэн али ставказыя налогъёс 100 процентэз улосвылъёсы мыныны кулэ. Акциз ставкаосты будэтэмлэсь коньдонлэсь ӝынызэ соос ик басьтыны кулэ. Соку ватсам ставкалэн, шуом, 1 манетэз мынэ федерал бюджетэ, 1 манетэз — улосвылъёслэн сюресъёсъя фондазы. Со федерал бюджетлэсь но, улосвыл коньдэтъёслэсь но луонлыкъёссэс будэтоз», — пусйиз Александр Соловьёв. Саранскын ортчем кенешонын Удмуртилэн тӧроезлы дурбасьтӥзы Росси азьмуртлэн Приволжск федерал округъя ужоскето муртэз, транспортъя министр но сюресъёсъя федерал службалэн кивалтӥсез. Элькунлэсь дэмланзэ пуктэтлэн ӵектосаз пыртӥзы. Тегъёс: мувй Удмуртия ПФО субсидиос АлександрСоловьёв сюресъёс  